SL Uradni list Evropske unije L 160/1

IZVEDBENA UREDBA KOMISIJE (EU) 2018/895

z dne 22. junija 2018

o spremembi Uredbe (ES) št. 340/2008 o pristojbinah in taksah, plačljivih Evropski agenciji za kemikalije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 74(1) Uredbe,

ob upoštevanju naslednjega:

(1) na podlagi Uredbe (ES) št. 1907/2006 se pri sestavi in znesku pristojbin iz navedene uredbe upošteva delo, ki ga morajo opraviti Evropska agencija za kemikalije (v nadaljevanju: Agencija) in pristojni organi, določita pa se v taki višini, da z njimi povezani prihodki, v kombinaciji z drugimi viri prihodkov Agencije, zadostujejo za pokritje stroškov opravljenih storitev.

(2) Dosedanje izkušnje Agencije in njenih odborov za oceno tveganja in za družbenoekonomsko analizo pri oceni vlog za izdajo dovoljenja so pokazale, da je količina dela, potrebnega za takšno oceno, bolj kot od števila vlagateljev, ki so skupaj oddali vlogo, odvisna od števila uporab, za katere se zaprosi v eni vlogi. Posledično bi morala pristojbina za določeno vlogo biti enaka, ne glede na število vlagateljev; za dodatnega vlagatelja se ne bi smela zaračunati nobena dodatna pristojbina. Enaka utemeljitev velja tudi za takse za predložitev kakršne koli ocene o preverjanju. Ustrezno spreminjanje pristojbin in taks bi lahko zmanjšalo finančno breme za manjše ekonomske subjekte, kot so mala in srednja podjetja.

(3) Kjer je bila vložena skupna vloga za avtorizacijo, bi bilo treba pristojbine in stroške razdeliti med vlagatelje na pošten, pregleden in nediskriminatoren način, zlasti z ozirom na mala in srednja podjetja. Pri razdelitvi celotnih veljavnih pristojbin in stroškov bi bilo treba upoštevati obstoječe nižje pristojbine in stroške za mala in srednja podjetja.

(4) Kjer podjetja, ki so vložila skupno vlogo za avtorizacijo, pripadajo različnim kategorijam velikosti, za katere bi veljale različne osnovne pristojbine, bi bilo treba zaračunati najvišjo pristojbino.

(5) Nadalje, po pregledu Uredbe Komisije (ES) št. 340/2008 (2), opravljenem leta 2015, in ob upoštevanju izkušenj, pridobljenih z obdelavo vlog za avtorizacijo, je ustrezno prilagoditi pristojbine in takse za avtorizacijo delovni obremenitvi Agencije. V ta namen bi morale biti dodatne pristojbine in takse, ki veljajo za dodatno uporabo, samo nekoliko nižje od zneska osnovne pristojbine ali takse. Navedene dodatne pristojbine ali takse na dodatno uporabo bi se zato morale povišati.

(6) Uredbo (ES) št. 340/2008 bi bilo zato treba ustrezno spremeniti.

(7) Zaradi pravne varnosti se ta uredba ne bi smela uporabljati za vloge, vložene pred dnevom začetka veljavnosti te uredbe.

(8) Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

Uredba (ES) št. 340/2008 se spremeni:

(1) v členu 8 se odstavek 2 nadomesti z naslednjim: „2. Agencija zaračuna osnovno pristojbino za kakršno koli vlogo za avtorizacijo snovi, kakor je določeno v Prilogi VI. Osnovna pristojbina krije vlogo za avtorizacijo ene snovi in ene uporabe. Agencija zaračuna dodatno pristojbino, kakor je določeno v Prilogi VI k tej uredbi, za vsako dodatno uporabo in za vsako dodatno snov, ki je v skladu z opredelitvijo skupine snovi, kakor je opredeljeno v točki 1.5 Priloge XI k Uredbi (ES) št. 1907/2006, in ki jo zajema vloga. Kadar kot stran v vlogi za avtorizacijo nastopa več kot en vlagatelj, se ne zaračuna dodatna pristojbina. Kadar so vlagatelji, ki nastopajo kot strani v skupni vlogi za avtorizacijo, različnih velikosti, se za to vlogo zaračuna najvišja pristojbina, ki velja za katerega koli izmed navedenih vlagateljev. Kadar je bila vložena skupna vloga za avtorizacijo, si vlagatelji po najboljših močeh prizadevajo, da se pristojbine razdelijo na pošten, pregleden in nediskriminatoren način, zlasti z ozirom na mala in srednja podjetja. Agencija izda en račun, ki zajema osnovno pristojbino in vse veljavne dodatne pristojbine.“

(2) v členu 9 se odstavek 2 nadomesti z naslednjim: „2. Agencija zaračuna osnovno takso za predložitev kakršne koli ocene o preverjanju, kakor je določeno v Prilogi VII. Osnovna taksa krije predložitev ocene o preverjanju za eno snov in eno uporabo. Agencija zaračuna dodatno takso, kakor je določeno v Prilogi VII k tej uredbi, za vsako dodatno uporabo in za vsako dodatno snov, ki je v skladu z opredelitvijo skupine snovi, kakor je opredeljeno v točki 1.5 Priloge XI k Uredbi (ES) št. 1907/2006, in ki jo zajema ocena o preverjanju. Kadar v oceni za preverjanje nastopa več kot ena stran, se ne zaračuna dodatna taksa. Kadar so subjekti, ki nastopajo kot strani v predložitvi skupne ocene o preverjanju, različnih velikosti, se za to predložitev zaračuna najvišja taksa, ki velja za katerega koli izmed navedenih vlagateljev. Kadar je bila predložena skupna ocena o preverjanju, si imetniki avtorizacije po najboljših močeh prizadevajo, da se stroški razdelijo na pošten, pregleden in nediskriminatoren način, zlasti z ozirom na mala in srednja podjetja. Agencija izda en račun, ki zajema osnovno takso in vse veljavne dodatne takse.“;

(3) prilogi VI in VII se nadomestita z besedilom iz Priloge k tej uredbi.

Člen 2

Uredba (ES) št. 340/2008, kakor je bila nazadnje spremenjena z Izvedbeno uredbo (EU) 2015/864 (3), se uporablja za vloge, vložene pred 15. julijem 2018.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. junija 2018 Za Komisijo Predsednik Jean-Claude JUNCKER

(1) UL L 396, 30.12.2006, str. 1.

(2) Uredba Komisije (ES) št. 340/2008 z dne 16. aprila 2008 o pristojbinah in taksah, plačljivih Evropski agenciji za kemikalije na podlagi Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (UL L 107, 17.4.2008, str. 6), kakor je bila nazadnje spremenjena z Izvedbeno uredbo Komisije (EU) 2015/864 (UL L 139, 5.6.2015, str. 1).

(3) Izvedbena uredba Komisije (EU) 2015/864 z dne 4. junija 2015 o spremembi Uredbe Komisije (ES) št. 340/2008 o pristojbinah in taksah, plačljivih Evropski agenciji za kemikalije na podlagi Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (Besedilo velja za EGP) (UL L 139, 5.6.2015, str. 1).